ดีเดย์วางหลักประกัน20%วันนี้โบรกเกอร์แจ้งลูกค้าทราบทั่วกัน
ดีเดย์วางหลักประกันซื้อขายหุ้น 20% วันนี้ ป้องกันความเสี่ยงสร้างความมั่นคงให้ตลาดโบรกเกอร์แจ้งลูกค้าแล้ว
2 พ.ค. 2556

ดีเดย์วางหลักประกันซื้อขายหุ้น 20% วันนี้ ป้องกันความเสี่ยงสร้างความมั่นคงให้ตลาดโบรกเกอร์แจ้งลูกค้าแล้ว
บริษัทหลักทรัพย์ (โบรกเกอร์) ได้แจ้งเตือนให้กับลูกค้าที่เปิดบัญชีซื้อขายหุ้น เพื่อทำความเข้าใจและพร้อมรับกับการใช้เกณฑ์ในการวางหลักทรัพย์ในการซื้อขายหุ้นจาก 15% เป็น 20% ซึ่งจะมีผลในการใช้อย่างเป็นทางการในวันที่ 2 พ.ค. 2556
บล.ธนชาต ได้ใช้ตัววิ่งในเว็บไซต์เพื่อแจ้งให้กับลูกค้าและนักลงทุนทราบว่า ตลาดหลักทรัพย์แห่งประเทศไทยได้กำหนดให้บริษัทหลักทรัพย์ เรียกให้ลูกค้าวางทรัพย์สินเป็นหลักประกันก่อนการซื้อขายหลักทรัพย์ สำหรับบัญชีประเภทเงินสด (Cash Account) จากอัตราการวางหลักประกันไม่ต่ำกว่า 15% เป็นอัตราไม่ต่ำกว่า 20% สำหรับลูกค้าทุกรายที่มิใช่สถาบัน 
ทั้งนี้ ได้ยกตัวอย่างการคำนวณวงเงินที่สามารถซื้อหลักทรัพย์หลังการโอนเงินวางหลักประกันอัตราใหม่ดังนี้ คือ
หากลูกค้าได้รับวงเงินอนุมัติจำนวน 1 ล้านบาท จะต้องวางหลักประกันเป็นเงินสด หรือหุ้นในพอร์ตจำนวน 20% ของวงเงิน 1 ล้านบาท หรือเท่ากับ 2 แสนบาท หากลูกค้าโอนเงินเข้ามาวางหลักประกันเพียง 1 แสนบาท จะทำให้สามารถเทรดได้เท่ากับ 5 แสนบาทเท่านั้น
ด้านตลาดหลักทรัพย์แห่งประเทศไทยได้ออกประกาศหลักเกณฑ์การวางหลักประกัน 20% แล้วพร้อมทั้งระบุว่า การประกาศใช้เกณฑ์นี้เกิดขึ้นภายหลังจากได้รับฟังความคิดเห็นจากสมาชิกเห็นพ้องกันว่าให้เพิ่มหลักประกันจากเดิมที่วาง 15% เพื่อป้องกันความเสี่ยงในเรื่องการชำระราคาในการซื้อขายหลักทรัพย์ และเพื่อความมั่นคงให้กับระบบการซื้อขายมากขึ้น ซึ่งจะเป็นประโยชน์ต่อธุรกิจหลักทรัพย์โดยรวมคาดว่าจะไม่ส่งผลกระทบต่อการซื้อขาย เพราะใช้หุ้นในพอร์ตเป็นหลักประกันได้ 
โบรกเกอร์ กล่าวว่า ขณะนี้โบรกเกอร์หลายแห่งยังคงมีการดูแลการใช้สินเชื่อเพื่อซื้อหลักทรัพย์ (มาร์จิน) เข้มงวด หลายบริษัทก็มีการหยุดให้มาร์จินสำหรับการซื้อขายหุ้นตัวที่ร้อนแรงผิดปกติ รวมถึงการซื้อหุ้นที่มีการใช้มาร์จินมากถึงเกณฑ์ที่บริษัทกำหนดแล้ว